b'\n_START_ARTICLE_\nVladas Petronaitis\n_START_SECTION_\nBiografija\n_START_PARAGRAPH_\nMok\xc4\x97si \xc5\xa0iauli\xc5\xb3 gimnazijoje, 1908 m. baig\xc4\x97 Mintaujos gimnazij\xc4\x85 ir kartu su pusbroliu Ignu Kon\xc4\x8diumi i\xc5\xa1vyko \xc4\xaf Peterburg\xc4\x85. 1913 m. baig\xc4\x97 Peterburgo universiteto Fizikos-matematikos fakultet\xc4\x85, d\xc4\x97st\xc4\x97 matematik\xc4\x85 Peterburgo mokykloje._NEWLINE_Prasid\xc4\x97jus Pirmajam pasauliniam karui mobilizuotas \xc4\xaf Rusijos imperijos kariuomen\xc4\x99, baig\xc4\x97 Maskvos karo mokykl\xc4\x85, kartu studijuodamas Maskvos universiteto Teis\xc4\x97s fakultete. 1916\xe2\x80\x931917 m. tarnavo karininku Rusijos\xe2\x80\x93Vokietijos fronte. 1918 m. gr\xc4\xaf\xc5\xbeo \xc4\xaf Lietuv\xc4\x85, tapo vienu pirm\xc5\xb3j\xc5\xb3 Lietuvos kariuomen\xc4\x97s savanori\xc5\xb3 k\xc5\xabr\xc4\x97j\xc5\xb3, dalyvavo Nepriklausomyb\xc4\x97s kovose._NEWLINE_1920 m. Vilniaus karo komendanto pavaduotojas, v\xc4\x97liau komendantas, organizavo miesto gynyb\xc4\x85 nuo bol\xc5\xa1evik\xc5\xb3 ir lenk\xc5\xb3 invazijos. 1921 m. paskirtas Kretingos apskrities karo komendantu. 1923 m. pasitrauk\xc4\x97 i\xc5\xa1 karin\xc4\x97s tarnybos. I\xc5\xa1laik\xc4\x99s privatiems advokatams privalomus egzaminus, liko dirbti advokatu Kretingoje, dirbo progimnazijos (vidurin\xc4\x97s mokyklos) mokytoju._NEWLINE_Dalyvavo visuomeniniame gyvenime: Kretingos apskrities atsargos karinink\xc5\xb3 s\xc4\x85jungos pirmininkas, Kretingos \xc5\xa1auli\xc5\xb3 rinktin\xc4\x97s valdybos narys ir pirmininkas, Lietuvi\xc5\xb3 tautinink\xc5\xb3 s\xc4\x85jungos Kretingos skyriaus \xc4\xafk\xc5\xabr\xc4\x97jas (1927 m. sausio 17 d.) ir pirmininkas. Po 1934 m. u\xc5\xbe voldemarinink\xc5\xb3 r\xc4\x97mim\xc4\x85 pa\xc5\xa1alintas i\xc5\xa1 s\xc4\x85jungos, kalintas._NEWLINE_1940 m. liepos 11-12 d. nakt\xc4\xaf enkavedist\xc5\xb3 suimtas, kalintas Kretingoje, rugpj\xc5\xab\xc4\x8dio 12 d. perve\xc5\xbetas \xc4\xaf Tel\xc5\xa1i\xc5\xb3 kal\xc4\x97jim\xc4\x85. Bol\xc5\xa1evikams traukiantis, kartu su kitais 72 Tel\xc5\xa1i\xc5\xb3 kal\xc4\x97jimo kaliniais, 1941 m. bir\xc5\xbeelio 24-25 d. nakt\xc4\xaf nukankintas Raini\xc5\xb3 mi\xc5\xa1kelyje. Ekshumacijos metu k\xc5\xabnas neatpa\xc5\xbeintas, 1941 m. liepos 1 d. palaidotas Tel\xc5\xa1i\xc5\xb3 kapin\xc4\x97se, bendrame Raini\xc5\xb3 \xc5\xbeudyni\xc5\xb3 auk\xc5\xb3 kape._NEWLINE_1920 m. apdovanotas 1-ojo laipsnio Vyties kry\xc5\xbeiumi be kard\xc5\xb3, 1928 m. \xe2\x80\x93 Lietuvos nepriklausomyb\xc4\x97s medaliu._NEWLINE_1922 m. ved\xc4\x97 Bronislav\xc4\x85 Kentrait\xc4\x99, Kretingos notaro Jono Kentros dukter\xc4\xaf. Vaikai: Jonas (g. 1923 m.), Gra\xc5\xbeina (g. 1931 m.). \xc5\xbdmona Bronislava Petronaitien\xc4\x97 su dukra Gra\xc5\xbeina 1948 m. gegu\xc5\xbe\xc4\x97s 22 d. i\xc5\xa1 Kretingos i\xc5\xa1tremtos \xc4\xaf Irkutsko srit\xc4\xaf. Paleistos i\xc5\xa1 tremties gr\xc4\xaf\xc5\xbeo \xc4\xaf Lietuv\xc4\x85, gyveno Vilniuje.'